## Sanitat posa a la disposició de pares i mares un decàleg amb recomanacions sobre com detectar possibles símptomes de diabetis en menors

*** La Conselleria ha distribuït entre servicis de Pediatria d’hospitals i centres de salut cartelleria per a difondre-ho entre la població
* La finalitat és que els pares coneguen els signes d’alerta de la malaltia perquè puguen consultar els pediatres en cas de sospita o dubte**

La Conselleria de Sanitat ha posat a la disposició de pares i mares un decàleg que arreplega recomanacions sobre com detectar possibles símptomes de diabetis en els menors, de manera que en cas de sospita o dubte sobre la presència d’algun signe de la malaltia puguen consultar com més prompte millor els professionals de Pediatria.

Per a fer-ho, la Conselleria ha distribuït entre els servicis de Pediatria dels hospitals i els centres de salut cartelleria sobre este decàleg amb l’objectiu de traslladar esta informació als progenitors durant les seues visites a la consulta de Pediatria.

Es tracta d’un document que ha sigut elaborat en col·laboració amb la Societat Valenciana de Pediatria i la Societat Valenciana d’Endocrinologia, Diabetis i Nutrició després de la proposta de l’Associació Valenciana de Diabetis. Esta associació havia sol·licitat en diverses ocasions l’elaboració d’este decàleg per a la detecció precoç de la diabetis en els xiquets.

La finalitat és la detecció precoç d’esta malaltia en els menors, ja que d’esta manera es pot iniciar el tractament com més prompte millor i evitar diagnosticar la malaltia quan el pacient presenta signes greus de diabetis amb el conseqüent ingrés hospitalari.

En este sentit, entre els aspectes als quals cal prestar especial atenció en els menors es troben: si tenen set intensa o beu més líquid de l’habitual, la necessitat freqüent d’orinar o si ‘torna a banyar el llit’, la sensació constant de fam i desig de menjar més de l’habitual, així com la pèrdua de pes a pesar de l’augment d’apetit.

A més, cal estar pendents en cas de falta d’energia del menor o cansament que no millore amb el descans o alteracions en el comportament com la irritabilitat i canvis d’humor inesperats.

Així mateix, altres símptomes són els problemes per a concentrar-se en tasques escolars o activitats quotidianes; les alteracions en la visió, com veure borrós o dificultats per a enfocar; la major predisposició a infeccions, com infeccions de la pell o de les vies urinàries; així com les infeccions repetides per fongs en genitals.

**Més de mil pacients menors en tractament amb diabetis tipus 1**

En la Comunitat Valenciana hi ha un total de 370.000 de persones amb tractament farmacològic per diabetis, dels quals 1.021 són pacients en edat pediàtrica (menor o igual a 14 anys) diagnosticats de diabetis tipus 1. La prevalença de la diabetis mellitus se situa aproximadament en un 14 % de la població de la Comunitat Valenciana (més del 90 % són diabetis tipus 2), però segons els especialistes, la mitat ho desconeix.

La diabetis mellitus és una malaltia que cursa amb hiperglucèmia en la sang del pacient i que presenta risc de complicacions a llarg termini (problemes de visió, renals, circulatoris, en les extremitats o en el cervell). També influïx la predisposició familiar, per la qual cosa cal estar atents a si algun familiar l’ha patida.

Tal com apunten els especialistes, és molt important establir hàbits de vida saludables a través d’una bona alimentació i la pràctica de l’activitat física per a evitar la malaltia. A més, recomanen evitar menjars rics en greixos, aliments processats i amb hidrats de carboni d’absorció ràpida i begudes ensucrades.

Fecha: 14/08/2025